***Otvoren Festival* kratkog dokumentarnog filma *Interakcija* 2022**

**Sinoć, 18. avgusta, je u punoj sali Bioskopa SKC Požega, otvoreno prvo izdanje *Interakcija:* festivala kratkog dokumentarnog filma (I: FKDF) u organizaciji NFC Filmarta iz Požege.**

**Festival će biti odžan u naredni sedam dana, do 24. avgusta 2022. godine i predstaviće požeškoj publici 23 vrhunska kratka dokumentarna filma u okviru takmičarskog i dva prateća programa – *U fokusu: Poljska* i *Interscreen*.**

*Publici se obratio* Dejan Petrović, umetnički direktor i selektor *Interakcija* Festivala, koji je ovim povodom istakao:

„*Pokretanjem Festivala Interakcija želimo da autorima koji se bave kratkim dokumentarcima omogućimo da uspostave komunikaciju sa publikom, da pokažemo svu snagu kratke forme, koja svojom eksperimentalnošću i inovativnošću značajno doprinosi pomeranju granica dokumentarnog filma.*

*Nijedan filmski festival ne čine samo filmovi, koji su na programu već i njegova publika. Mi smo sigurni da ćete vi naša publika iz Požege, Čačka, Užica i okolnih mesta, znati da prepoznate kvalitete “.*

Nakon oficijelnog dela, publici je predstavljen specijalno priređen program u saradnji sa Krakovskom filmskom fondacijom (Krakow Film Foundation) *U fokusu – Poljska.* Poljski dokumentarni film, koji ima dugu tradiciju, predstavljen je kroz izbor od tri kratka dokumentarna filma: prošlogodišnji pobednik Krakovskog filmskog festivala ***Malo parče raja*** (r. Andrzej Cichocki / Poljska), zatim ***Jaki*** (r. Marcin Polar / Poljska) i ***U krug*** (r. Monika Kotecka, Karolina Poryzała / Poljska), dokumentarci koji su, između ostalog prikazani i na čuvenom *Sundance Film Festival*-u.

Narednih pet večeri publika će imati priliku da uživa u filmovima u okviru dva programa – takmičarskog i I*nterscreen* programa, a na Svečanom zatvaranju 23. avgusta će biti proglašeni pobednici Festivala i dodeljene nagrade, a takođe i prikazani filmovi snimljeni tokom ovogodišnjeg Kampa *Interakcija.* Dan kasnije isti program imaće priliku da pogleda i beogradska publika u Dvorani Kulturnog centra Beograda (24. avgust).

*Interakcija:* festival kratkog dokumentarnog filmanastoji da postane mesto susreta publike, autora i učesnika ostalih programa *Interakcije*, mesto prikazivanja kratkih kreativnih dokumentaraca i dugih razgovora o njima. U okviru takmičarskog programa Festivala biće prikazano 15 jedinstvenih, kratkih dokumentaraca čiji su autori izabrani i pozvani da svoje filmove prikažu publici prvog izdanja *Interakcija* Festivala. Stilski i tematski potpuno različiti ovi dokumentarci su u protekle tri godine zapaženi od strane publike i žirija na najznačajnijim festivalima širom sveta.

Od izabranih filmova za takmičarski program, tročlani međunarodni žiri će izabrati dobitnika **Nagrade za najbolji film Festivala**, a na osnovu glasova publike biće dodeljena i **Nagrada publike**. Nagrada za najbolji film se dodeljuje reditelju filma, a obezbeđuje je [Sirogojno Company](https://www.sirogojno-company.com/sr/), dok je statua autorsko rešenje vajara [Marka Crnobrnje](https://www.instagram.com/markocrnobrnja/).

NFC Filmart organizuje program Interakcija 2022 uz podršku švajcarske vlade, u okviru projekta *Kultura za demokratiju* koji sporovodi Hartefakt fond, te Ministarstva kulture i informisanja Srbije, Filmskog centra Srbije, Grada Čačka, Cinnamon Films, Opštine Požega i drugih partnera i sponzora.

**Satnica Festivala** je na ovom linku:

<http://www.film-art.org/interaction/srp_fest_raspored.html>